[pic] | AZ EURÓPAI KÖZÖSSÉGEK BIZOTTSÁGA |

Brüsszel, 18.5.2005

COM(2005) 216 végleges

2003/0037 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az Európai Parlament által

„AZ EURÓPAI PARLAMENT ÉS A TANÁCS IRÁNYELVE a hajók által okozott környezetszennyezésről és a környezetszennyezéssel kapcsolatos jogsértésekkel összefüggő, elsősorban büntetőjogi szankciókról” címen előterjesztett javaslatra vonatkozó tanácsi közös állásponthoz tett módosításokról

A BIZOTTSÁG JAVASLATÁNAK MÓDOSÍTÁSÁRÓL az EK-Szerződés 250. cikkének (2) bekezdése alapján

2003/0037 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az Európai Parlament által

„AZ EURÓPAI PARLAMENT ÉS A TANÁCS IRÁNYELVE a hajók által okozott környezetszennyezésről és a környezetszennyezéssel kapcsolatos jogsértésekkel összefüggő, elsősorban büntetőjogi szankciókról” címen előterjesztett javaslatra vonatkozó tanácsi közös állásponthoz tett módosításokról A BIZOTTSÁG JAVASLATÁNAK MÓDOSÍTÁSÁRÓL az EK-Szerződés 250. cikkének (2) bekezdése alapján

1. BEVEZETÉS

Az EK-szerződés 251. cikkének (2) bekezdése harmadik albekezdésének c) pontja előírja, hogy a Bizottságnak véleményt kell nyilvánítania az Európai Parlament második olvasat során megfogalmazott módosításairól. A Parlament által elfogadott módosításokkal kapcsolatos bizottsági állásfoglalás az alábbiakban következik.

2. előzmények

A javaslat továbbításának időpontja az Európai Parlamenthez és a Tanácshoz (COM(2003)92 végleges dokumentum - 2003/0037COD)) | 2003. március 5. |

A Gazdasági és Szociális Bizottság véleményének időpontja | 2003. június 19. |

Az Európai Parlament első olvasatbeli véleményének időpontja | 2004. január 13. |

A közös álláspont elfogadásának (minősített többséggel) időpontja | 2004.október 7. |

Az Európai Parlament második olvasat során megfogalmazott, a közös állásponthoz 16 módosítást tartalmazó állásfoglalása elfogadásának időpontja | 2005.február 23. |

3. a javaslat célja

A javaslat kettős célt hordoz:

- a környezetszennyezés megelőzése és a környezetszennyezés elleni küzdelem területén alkalmazandó nemzetközi jog vonatkozó rendelkezéseinek beépítése a közösségi jogba. Ezért a javaslat átveszi egyrészt az Egyesült Nemzetek Szervezetének Tengerjogi Egyezménye, másrészt a MARPOL, a szennyezés megelőzéséről szóló nemzetközi egyezmény rendelkezéseit, különös tekintettel a szennyező anyagok törvénytelen tengerbe eresztésére vonatkozó rendelkezésekre.

- annak biztosítása, hogy a törvénytelen tengerbe eresztés felelősei – nemcsak a kapitányok és a hajótulajdonosok, hanem a hajóbérlők és a hajóosztályozó társaságok is – ellen ténylegesen eljárjanak, és bizonyos feltételekkel büntetőjogi szankciókat hozzanak. Büntetőjogi szempontból felelősségre vonhatónak kell lenniük, amikor a tengerbe eresztés szándékosan történt, vagy véletlenül, ám súlyos gondatlanság következtében.

4. a bizottság véleménye a parlament által elfogadott módosításokról

Az Európai Parlament a második olvasat során 16 módosítást fogadott el a Tanács közös álláspontjával kapcsolatban.

A Bizottság a részvételével zajló háromoldalú egyeztető eljárásokon megbeszélt formában teljes egészében elfogadja a 16 módosítást. A Bizottság mindazonáltal a következő megjegyzéseket kívánja tenni a 27., 29., 33. és 37., valamint a 2. módosítással kapcsolatban.

- 27. és 33. módosítás az úgynevezett intézményi kérdésről

Ezek a módosítások a büntetőjogi szankciók kérdésében az Európai Parlament és a Tanács között létrejött kompromisszumos megoldást tükrözik. A Bizottság a Tanács irányelvet elfogadó ülésének jegyzőkönyvébe kívánja vetetni a következő nyilatkozatot, amelynek tartalma a 2005. február 22-i plenáris ülésen zajlott vitán már nyilvánosságra került:

„A Bizottság megállapítja, hogy az Európai Parlament és a Tanács az irányelv elfogadásakor nem kívánta beépíteni a szennyező anyagok törvénytelen tengerbe eresztésével kapcsolatos büntető jellegű szankciók kötelező rendszerét.

Úgy véli, hogy ennek következtében a szöveg nem tölti be a javaslatban megfogalmazott ambíciókat a tengeri környezetszennyezés elleni küzdelem és a megelőzés tárgyában elérni kívánt visszatartó hatás vonatkozásában.

A Bizottság emlékeztet arra, hogy 2003. márciusi, brüsszeli ülésén az Európai Tanács azt kérte, hogy „a Bizottság nemrégiben tett javaslata alapján 2003 vége előtt jöjjön létre a megfelelő jogi alappal a környezetszennyezéssel kapcsolatos jogsértésekre érvényes szankciók rendszere, beleértve a büntetőjogi szankciókat is”. A Bizottság véleménye szerint az EK-Szerződés 80. cikkének (2) bekezdése megteremti e jogi alapot.

Emlékeztet, hogy állandóan hangoztatott véleménye szerint a jogalkotó az első pillér valamely eszköze keretében bevezetheti a büntetőjogi szankciók rendszerét, amennyiben ezt szükségesnek érzi a közösségi célkitűzés eléréséhez.

A Bizottság ugyanakkor csatlakozhat a jogalkotó által elfogadott javaslathoz, de hangsúlyozza, hogy ez nem érinti a Bíróság előtt a C-176/03 sz. ügyben védett álláspontját, és fenntartja intézményi jogait.

- 29. és 37. módosítás a parti őrségről

A Bizottság megerősíti, hogy egyetért ezzel a megközelítéssel.

- 2. módosítás a kártérítés nemzetközi rendszerének felülvizsgálatáról

A Bizottság megállapítja továbbá, hogy a kártérítés nemzetközi rendszerének a Közlekedési Bizottságban megszavazott felülvizsgálata nem került be a kompromisszumos csomagba. Ez a módosítás a (7) preambulumbekezdés módosítását célozta. Az Európai Parlament és a Tanács felkérésére a Bizottság a következő nyilatkozatot tette a (7) preambulumbekezdéssel kapcsolatban:

„A Bizottság megerősíti elkötelezettségét az iránt, hogy továbbra is segítse a tagállamokat a szénhidrogénnel történő szennyezésből eredő károk megtérítésének nemzetközi rendszere felülvizsgálatával foglalkozó FIPOL ülésközi munkacsoport keretében érvényes álláspontjuk egyeztetésére való törekvésükben.

A Bizottság továbbra is arra buzdítja a tagállamokat, hogy ratifikálják a tengeri ágazatban érvényes felelősségről és kártérítésről szóló nemzetközi egyezményeket (mint például a veszélyes és káros anyagok tengeri szállításával kapcsolatos károkért való felelősségről és kártérítésrő szóló 1996-os nemzetközi egyezmény (HNS egyezmény); a 2001-es nemzetközi egyezmény a bunkerolaj-szennyezéssel okozott károkkal kapcsolatos polgári jogi felelősségről („Bunkerolaj egyezmény”); a 2003-as jegyzőkönyv az olajszennyezéssel okozott károk megtérítésére létesítendő nemzetközi alap létrehozásáról szóló 1992-es nemzetközi egyezményhez és az 1996-os jegyzőkönyv a tengeri kártérítési igényekkel kapcsolatos felelősség korlátozásáról szóló 1976-os nemzetközi egyezményhez (LLMC-egyezmény)).

A Bizottság megerősíti a 2005-re vonatkozó munkaprogramjában már nyilvánosságra hozott szándékát, hogy a tengeri közlekedés biztonságáról szóló következő jogalkotási csomagjában javaslatot fogalmazzon meg a hajótulajdonosok felelősségére nézve, előírva a valamely tagállam kikötőjébe belépni kívánó hajótulajdonosoknak, hogy polgári jogi felelősségbiztosítást kössenek azokban a helyzetekben, amelyekre az alkalmazandó nemzetközi egyezmények nem térnek ki.”

5. KÖVETKEZTETÉS

A Bizottság tudomásul veszi, hogy az Európai Parlament és a Tanács nem kívánta az irányelv értelmében kötelezővé tenni a szennyező anyagok törvénytelen tengerbe eresztésével kapcsolatos büntető jellegű szankciók rendszerének létrehozását. Ebből a szempontból a Bizottság nyilatkozatában sajnálatát fejezi ki a leendő irányelv által valóra váltott ambíciók kapcsán. Ezt leszámítva a Bizottság elismeri, hogy az elért eredmény sem a javaslata célkitűzéseit, sem a javaslat szellemét nem módosítja, ezért támogatásáról biztosítja azt.